Diari Oficial de la Generalitat Valenciana


Sumari del DOGV 3428, del 04-02-1999 (1999/84)

RESOLUCIÓ de 9 de desembre de 1998, del secretari general de la Conselleria de Presidència, per la qual s'acorda la inscripció dels Estatuts del Consell de Col·legis de Titulats Mercantils i Empresarials de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3428

Data del DOGV
:   04-02-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/84


Data del document
:   09-12-1998

Organisme emissor
:   Conselleria de Presidència

Tipus de document
:   Resolució

Descriptors 

:   * col·legi professional
    * legislació
    * reglament intern

RESOLUCIÓ de 9 de desembre de 1998, del secretari general de la Conselleria de Presidència, per la qual s'acorda la inscripció dels Estatuts del Consell de Col·legis de Titulats Mercantils i Empresarials de la Comunitat Valenciana. [1999/S84]
  
Vist l'expedient d'inscripció dels Estatuts del Consell de Col·legis de Titulats Mercantils i Empresarials de la Comunitat Valenciana instruït a instància de Francisco Ruiz Barrios, com a president d'aquest, Consell inscrit amb el número 12 en la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre dels seus Estatuts en el mencionat Registre, en base als següents
  
Fets
  
Primer
  
Que per Decret 61/1998, de 5 de maig, del Govern Valencià, es va aprovar la constitució del Consell de Col·legis de Titulats Mercantils i Empresarials de la Comunitat Valenciana i es va disposar la seua inscripció en el Registre de Col·legis Professionals i de Consells Valencians de Col·legis Professionals.
  
Segon
  
Que Francisco Ruiz Barrios com a president de dit Consell, va presentar el 22 d'octubre de 1997 els Estatuts del Consell que acompanyaven a la sol·licitud d'inscripció de la constitució d'aquest.
  
Tercer
  
Que entre la mencionada sol·licitud, i la publicació del Decret 61/1998, de 5 de maig, es va aprovar i va publicar la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, per la qual cosa una vegada inscrit com a Consell, van ser revisats dits Estatuts pel Servei d'Entitats Jurídiques, per al seu control de legalitat, i es va sol·licitar informe a la Conselleria d'Ocupació, Indústria i Comerç, per ser la competent pel que fa als continguts propis de la professió de Titulat Mercantil i Empresarial, en compliment d'allò que han disposat els articles 11 i 6.2 del mencionat text legal autonòmic; informe, condicionat a l'esmena de determinats punts concrets , que és evacuat per la Secretaria General de dita Conselleria el 13 de novembre de 1998; es va requerir l'adequació a la Llei i l'esmena d'allò que ha sigut observat per la Conselleria d'Ocupació, Indústria i Comerç, i es van rebre els Estatuts corregits el dia 3 del present mes.
  
Quart
  
El text dels Estatuts queda incorporat íntegrament a la present Resolució, i es considera com a reproduït.
  
Fonaments de dret
  
Primer
  
Que els Estatuts regulen tots els punts determinats com a contingut mínim en l'article 17 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i es considera, per tant, complit el control de legalitat per part de l'administració.
  
Segon
  
Que dits Estatuts han sigut aprovats amb els requisits i formalitats previstos en els articles 10 i 17 de la mencionada Llei, i en els mateixos Estatuts del Consell.
  
Tercer
  
Que l'expedient ha sigut tramitat per la Secretaria General de la Conselleria de Presidència, competent perquè així ho disposa l'article 6.1 de la Llei 6/1997, de 4 de desembre, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, i 106/1998, de 21 de juliol, del Govern Valencià, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta ordre per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resolc,
  
Inscriure els Estatuts del Consell de Col·legis de Titulats Mercantils i Empresarials de la Comunitat Valenciana.
  
València, 9 de desembre de 1998.- El secretari general: Jorge Lamparero Lázaro.
  
Consell de Col·legis de Titulats Mercantils
  
i Empresarials de la Comunitat Valenciana
  
Estatuts
  
Article l
  
De conformitat amb allò que s'ha disposat en l'article 31 punt 22, de la Llei Orgànica 5/82, d'1 de juliol, de l'Estatut d'Autonomia de la Comunitat Valenciana, article 66 de la Llei 5/1983 de la Generalitat Valenciana i Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, es constituïx el Consell de Col·legis de Titulats Mercantils i Empresarials de la Comunitat Valenciana, com a òrgan representatiu i coordinador d'aquests col·legis, amb funcions de col·laboració amb les administracions públiques, i comeses encaminades a promoure i millorar la professió, en el seu aspecte intern cap als col·legiats; i en el seu aspecte extern cap a la societat i cap al servei públic de l'administració, en l'àmbit territorial d'aquesta Comunitat Autonòmica i en total col·laboració amb el Consell Superior de Col·legis Oficials de Titulats Mercantils i Empresarials d'Espanya, conforme a les seues normes de funcionament.
  
Article 2
  
El Consell de Col·legis de Titulats Mercantils i Empresarials de la Comunitat Valenciana és una corporació de dret públic amb personalitat jurídica pròpia i plena capacitat d'obrar per al compliment dels seus fins, en què s'hauran d'integrar els col·legis professionals de Titulats Mercantils i Empresarials del territori de la Comunitat Valenciana i que té com a finalitat, entre altres, la representació de la professió i la coordinació dels col·legis que s'hi integren.
  
Són llengües oficials del Consell el castellà i el valencià.
  
Els acords adoptats per aquest Consell, en la forma que es determinarà en aquests Estatuts, seran vinculants i obligatoris per als col·legis representats.
  
Article 3
  
La seu del Consell de Col·legis de Titulats Mercantils i Empresarials de la Comunitat Valenciana radicarà a València, al carrer de Quevedo núm. 20, entresol, sense perjuí de poder celebrar les seues reunions en qualsevol altra ciutat d'aquesta Comunitat.
  
Es podrà modificar el seu domicili, quan vulga fer-se, dins de la mateixa localitat, mitjançant acord pres pel Consell reunit en sessió ordinària. En els altres casos, haurà d'acordar-se en sessió extraordinària convocada especialment a aquest efecte.
  
Article 4
  
El Consell de Col·legis de Titulats Mercantils i Empresarials de la Comunitat Valenciana es relacionarà amb l'administració autonòmica Valenciana a través de la Conselleria de Presidència, i pel que fa als continguts propis de la professió, amb la Conselleria d'Ocupació, Indústria i Comerç.
  
Les relacions amb el Consell de Col·legis Oficials de Titulats Mercantils i Empresarials d'Espanya, respecte a la defensa, promoció i desenrotllament professional, serà duta a terme, ja individualment per cada col·legi en l'àmbit de la seua competència respectiva, ja a través dels acords, que adopte aquest Consell en l'àmbit de la seua.
  
Article 5
  
Corresponen al Consell de Col·legis de Titulats Mercantils i Empresarials de la Comunitat Valenciana, les següents facultats:
  
a) Representar, en aquells casos concrets previstos en aquests Estatuts, els col·legis que l'integren, davant l'administració autonòmica, en quantes relacions, consultes, col·laboracions i gestions, calguen.
  
b) Obtindre la igualtat de l'exercici professional per a tots els titulats mercantils i empresarials col·legiats, dins de l'àmbit autonòmic, i evitar qualsevol actuació contrària a dit principi.
  
c) Facilitar l'exercici professional dels titulats mercantils i empresarials, dins de l'àmbit de la Comunitat Valenciana, mitjançant els acords recíprocs entre col·legis i complimentant la normativa vigent.
  
d) Fomentar la formació professional, programant i desenrotllant amb aquesta finalitat les activitats necessàries en aquest àmbit territorial.
  
e) Coordinar, revisar, modificar i unificar, si fa el cas, les normes orientatives d'honoraris professionals a percebre pels titulats mercantils i empresarials pertanyents als col·legis que integren aquest Consell.
  
f) Informar els col·legiats integrats en aquest Consell, de quantes matèries i qüestions s'estimen d'interés a nivell autonòmic.
  
g) Resoldre les qüestions que se susciten entre els col·legis integrats.
  
h) Coordinar i fomentar les relacions entre els col·legiats que la integren i representar els titulats mercantils i empresarials valencians, sense perjuí de les competències particulars de cada col·legi.
  
i) Perseguir i denunciar l'intrusisme professional en l'àmbit territorial, i afavorir l'exercici davant dels tribunals i autoritats, de les accions judicials que a cada col·legi competisquen per raó del seu territori.
  
j) Proposar als col·legis integrats en aquest Consell qualsevol modificació d'aquests Estatuts.
  
k) Procurar l'homogeneïtat dels Estatuts dels col·legis integrats, sense perjuí de les característiques particulars de cadascú.
  
1) Arreplegar i elaborar les normes deontològiques comunes a l'exercici de la professió, i vetlar pel compliment d'aquestes, sense perjuí de les competències col·legials de cada membre.
  
m) Vetlar pel compliment d'allò que s'ha establit en els Reglaments de Règim Interior reguladors de l'exercici professional, aprovats per cadascun dels col·legis integrats.
  
n) La resta de funcions orientades a promoure i beneficiar els interessos professionals o col·legials, així com la funció social que als col·legis integrats correspon en la Societat Autonòmica Valenciana, o qualsevol altra funció que vinga determinada per la legislació posterior.
  
nn) Conéixer els conflictes que se susciten als col·legis de titulats mercantils i empresarials de la Comunitat Valenciana, sense perjuí dels recursos ulteriors que hi haguera lloc.
  
o) Resoldre, dins de les seues competències disciplinàries que se susciten contra membres de les Juntes de Govern dels Col·legis d'aquesta Comunitat.
  
p) Conéixer i resoldre les qüestions disciplinàries que se susciten contra membres de les juntes de Govern dels col·legis d'aquesta Comunitat.
  
q) Informar sobre els projectes de Llei que es presenten al Parlament Valencià i que tracten sobre les normes que prepare el Govern de la Generalitat en matèries de tribulació, auditoria, administració, comptabilitat i qualsevol altra que afecte l'exercici professional dels titulats mercantils i empresarials, i que haja sigut sol·licitat per l'organisme corresponent.
  
r) Convocar i celebrar jornades, reunions i congressos relacionats amb l'exercici professional dels titulats mercantils i empresarials, en el seu territori.
  
s) Formar i aprovar el seu pressupost.
  
t) Fomentar la publicitat institucional de la funció dels titulats Mercantils i Empresarials en l'àmbit territorial.
  
u) Resoldre els dubtes que puguen produir-se en l'aplicació dels presents Estatuts.
  
v) En general, en matèria econòmica i sense cap exclusió, realitzar, respecte al patrimoni propi del Consell, tota classe d'actes de disposició i gravamen.
  
x) Realitzar totes les funcions que estiguen establides en la normativa vigent i aquelles altres que, a pesar que no hagen sigut enunciades expressament, siguen conseqüència o estiguen íntimament relacionades amb les anteriors.
  
i) Resoldre per via administrativa els recursos que s'interposen contra els actes i acords dels col·legis.
  
El Consell acordarà el que calga per al desenrotllament i exercici d'aquestes facultats.
  
Article 6
  
El Consell de col·legis de titulats Mercantils i Empresarials de la Comunitat Valenciana estarà compost pels col·legis d'Alacant, Castelló i València, i el seu òrgan de govern estarà constituït per deu membres, del mode següent:
  
a) Tres d'aquests, amb caràcter de membres nats, i que seran els qui ostenten la condició de presidents o degans de cadascun dels col·legis integrants.
  
b) Set membres elegits, a raó de quatre com a representants del Col·legi de major nombre de col·legiats, dos com a representants del Col·legi del segon amb major nombre de col·legiats i un com a representant del Col·legi de menor nombre de col·legiats. Tots aquests seran elegits mitjançant votació realitzada per cada una de les juntes de Govern dels distints col·legis, conforme al que més avant s'indica, i d'entre els seus col·legiats.
  
Les candidatures per a ostentar dita condició, hauran de ser presentades pels interessats, per escrit, 24 hores abans de la celebració de la Junta de Govern del Col·legi respectiu que siga convocada, per tal de procedir a l'elecció ?sense perjuí d'altres punts de l'ordre del dia- amb els requisits que els Estatuts de cada col·legi establisquen. La votació serà nominal i secreta, i resultaran elegits els candidats que obtinguen major nombre de vots i, en cas d'empat, el de major antiguitat al col·legi de què es tracte.
  
Acabada la votació, es redactarà la corresponent acta de la reunió de la Junta de Govern, i es proclamaran els candidats elegits, a favor dels quals, si així ho sol·licitaren, serà expedit el corresponent certificat pel secretari, amb el vistiplau del president o degà.
  
El temps de duració del mandat dels així elegits serà de quatre anys.
  
Article 7
  
La presidència del Consell l'ocuparà inicialment el president del Col·legi de València i la vicepresidència el president del Col·legi d'Alacant, els mandats del qual tindran igualment una duració de quatre anys.
  
Transcorregut dit període de temps, passarà a ocupar la Presidència el president del Col·legi d'Alacant, i ocuparà la Vicepresidència el president del Col·legi de Castelló.
  
Transcorreguts els seus quatre anys de mandat, ocuparà la presidència el president del Col·legi de Castelló, i la Vicepresidència el president del Col·legi de València.
  
I així successivament..., amb aquest ordre indicat.
  
Només podran tenir els càrrecs de president i vicepresident els qui tinguen la condició de membre nat. Per als altres càrrecs seran elegibles tots els membres del Consell.
  
El procés electoral per a la designació dels càrrecs del Consell serà el de votació directa i secreta dels membres del Consell i entre aquests, constituïts en cos electoral, a raó d'un vot per cada membre.
  
En cas d'empat, se celebrarà una nova votació, en què només seran elegibles els qui hagen obtingut igual nombre de vots.
  
En cas d'igualtat després d'aquesta segona votació, resultarà elegit el candidat de major antiguitat al col·legi de què es tracte d'entre els més votats.
  
Tots els consellers tindran una medalla i una credencial que justifique la seua condició com a tals.
  
Article 8
  
El Consell es reunirà, almenys, una vegada cada trimestre. Quan ho acorde el president o ho sol·licite la tercera part dels seus components, i estarà obligat a convocar-lo en el termini de deu dies.
  
La convocatòria amb l'ordre del dia serà cursada pel secretari, prèvia ordre del president o comunicació dels promotors de la reunió, amb deu dies d'antelació, excepte casos urgents que, amb caràcter d'extraordinària, es convocarà amb l'anticipació que siga possible, i l'assumpte ho requerisca.
  
De les reunions, i pel secretari, s'alçarà acta en un llibre a l'efecte, que serà subscrita per tots els assistents.
  
Article 9
  
El president, el president anterior quan continue sent conseller, el tresorer i el secretari, formaran la Comissió Permanent que resoldrà les qüestions i assumptes en tràmit.
  
Si el president ixent no és conseller, ocuparà el seu lloc el vicepresident.
  
Dita Comissió es reunirà quan el president la convoque o ho sol·liciten dos dels seus integrants.
  
Article 10
  
Tant el Consell com la Comissió Permanent, adoptarà els seus acords per majoria simple dels membres, presents o representats. En cas d'empat en la votació, decidirà el vot de qualitat que es concedix al president únicament per a aquests supòsits.
  
La representació haurà de recaure necessàriament en qui tinga la condició de conseller, acreditada per escrit i amb caràcter exprés per a cada reunió.
  
Article 11
  
l) El president té la representació del Consell en totes les seues relacions amb l'administració central, autonòmica o local dins del territori de la Comunitat Autònoma Valenciana, i li correspon promoure i coordinar les tasques encaminades al millor compliment i fins del Consell.
  
Sense perjuí de l'enunciat general anterior, tindrà les següents facultats:
  
a) Vetlar per la legalitat dels actes i acords del Consell.
  
b) Delegar un altre conseller per a exercir les seues funcions i designar d'entre ells, els presidents de les comissions que es creen amb fins específics.
  
c) Convocar, presidir i dirigir les reunions del Consell, i concedir i retirar l'ús de la paraula.
  
d) Firmar tots els documents públics que calguen en representació del Consell, així com les actes de les seues reunions.
  
e) Executar els acords que adopte el Consell en l'àmbit de la seua competència.
  
f) Visar els pagaments, documents i certificats que expedisca el secretari
  
2) El vicepresident suplirà el president en els casos d'absència, malaltia o vacant, i tindrà en tals supòsits les mateixes facultats que el president.
  
3) El secretari tindrà les següents comeses:
  
a) Redactar i firmar les citacions per a tots els actes del Consell, segons instruccions a rebre del president.
  
b) Rebre els escrits i correspondència, i retre compte a qui procedisca, així com firmar els escrits que no foren de la competència del president.
  
c) Autoritzar amb la seua firma, amb el vistiplau del president, els certificats i altres documents, així com les actes del Consell.
  
d) Informar el president i el Consell de totes les qüestions d'interés i proposar les mesures que estime convenients.
  
e) Custodiar la documentació del Consell, i donar compte dels expedients en curs en què actuarà com a secretari amb l'instructor que designe el Consell.
  
f) Posseir la direcció del personal administratiu del Consell.
  
g) Portar el llibre registre de sancions dels col·legiats i recursos.
  
En cas d'absència, malaltia o vacant, el secretari serà suplit pel conseller més jove.
  
4) El tresorer tindrà les següents funcions:
  
a) Arreplegar i custodiar els fons del Consell.
  
b) Pagar els lliuraments expedits pel secretari.
  
c) Confeccionar anualment el pressupost, balanç i comptes de l'exercici econòmic del Consell.
  
d) Portar els llibres necessaris d'ingressos i despeses del Consell.
  
Article 12
  
1) Les despeses que ocasione el funcionament del Consell serà sufragades pels col·legis, en proporció al nombre dels membres que cadascú tinga en aquest Consell, i amb aquesta finalitat consignaran en els seus respectius pressupostos les partides necessàries.
  
2) Els col·legis integrats en el Consell, permetran l'ús de les seus i recursos humans i materials, per al desenvolupament de les funcions del Consell.
  
Article 13
  
En compliment d'allò que s'ha preceptuat en l'article 17 de la Llei 6/1997, de 4 de desembre, de la Generalitat Valenciana, de Consells i Col·legis Professionals, s'acorda regular les causes i procediments per a la remoció dels components dels òrgans de Govern del Consell de Col·legis de Titulats Mercantils i Empresarials de la Comunitat Valenciana, que seran els següents:
  
l. Incórrer en falta molt greu de les assenyalades en els seus col·legis respectius.
  
2. Condemna i inhabilitació per a qualsevol càrrec públic, per sentència judicial.
  
3. Per acord dels tres quarts dels membres que componen el Consell, previ expedient oportú degudament justificat en què done accés a l'interessat per a la seua defensa.
  
El procediment s'iniciarà amb la formació d'un expedient quan es reba el justificant acreditatiu d'haver incorregut en qualsevol dels tres casos anteriorment indicats, que serà instruït per tres membres del Consell, dels quals un almenys correspondrà al Col·legi a què pertanga el sotmés a dit expedient.
  
La tramitació d'aquest serà d'acord amb la Llei de Règim Jurídic de les Administracions Públiques i del Procediment Administratiu Comú i la resolució podrà ser apel·lada directament davant de la jurisdicció contenciosa administrativa.